LT Europos Sąjungos oficialusis leidinys C 203/5

Pranešimas apie antidempingo procedūrų, taikytinų tam tikrų vamzdžių ar vamzdelių jungiamųjų detalių (fitingų), kurių kilmės šalys yra Taivanas ir Vietnamas, importui, iniciavimą

(2004/C 203/04)

Komisija gavo skundą pagal Tarybos reglamento (EB) Nr. 384/96 (1) („pagrindinis reglamentas“) 5 straipsnį, kuriame teigiama, kad tam tikros vamzdžių ar vamzdelių jungiamosios detalės (fitingai), kurių kilmės šalys yra Taivanas ir Vietnamas („tiriamosios šalys“), importuojamos dempingo kaina ir dėl to sukelia materialinę žalą Bendrijos pramonei.

1. Skundas

Tokį skundą 2004 m. birželio 28 d. gamintojų, kurių gamyba sudaro didžiąją dalį, šiuo atveju daugiau nei 50 %, visos Bendrijos tam tikrų vamzdžių ar vamzdelių jungiamųjų detalių (fitingų) gamybos, vardu pateikė Europos Sąjungos sandūriniu būdu pritvirtinamų jungiamųjų detalių (fitingų) iš plieno pramonės interesus ginantis komitetas („skundo pateikėjas“).

2. Prekė

Tariamai dempingo kaina parduodama prekė yra vamzdžių ar vamzdelių jungiamosios detalės (fitingai) (kitos nei lietinės jungiamosios detalės (fitingai), jungės (flanšai) ir jungiamosios detalės (fitingai) su įsriegtais sriegiais) iš geležies ar plieno (išskyrus nerūdijantį plieną), kurių didžiausias išorinis skersmuo ne didesnis kaip 609,6 mm, naudojamos pritvirtinimui sandūriniu būdu ir kitiems tikslams, kurių kilmės šalys yra Taivanas ir Vietnamas („aptariama prekė“), paprastai deklaruojamos šiais KN kodais: 7307 93 11, 7307 93 19, 7307 99 30 ir 7307 99 90. Šie KN kodai nurodomi tik informaciniais tikslais.

3. Kaltinimas dempingu

Taivano kaltinimas dempingu grindžiamas normaliosios vertės, kuri nustatoma remiantis kainomis šalies vidaus rinkoje, palyginimu su aptariamos prekės eksporto į Bendriją kainomis.

Remdamasis pagrindinio reglamento 2 straipsnio 7 dalimi, skundo pateikėjas pagal kainą šio pranešimo 5.1 pastraipos d punkte minimoje rinkos ekonomikos šalyje nustatė normaliąją vertę Vietname. Kaltinimas dempingu grindžiamas tokiu būdu apskaičiuotos normaliosios vertės palyginimu su aptariamos prekės eksporto kainomis, kuriomis ji parduodama eksportui į Bendriją.

Atsižvelgiant į tai, apskaičiavus susidaro didelis dempingo skirtumas.

4. Kaltinimas padarius žalą

Skundo pateikėjas pateikė įrodymų, kad absoliučiu dydžiu išaugo aptariamos prekės importas iš Taivano ir Vietnamo bei jo rinkos dalis.

Teigiama, kad aptariamos importuojamos prekės kiekiai ir kainos, be kitų padarinių, turėjo neigiamos įtakos Europos pramonės parduodamiems kiekiams, ir tai labai neigiamai paveikė visus Bendrijos pramonės veiklos rezultatus, finansinę ir užimtumo padėtį.

5. Procedūra

Pasikonsultavusi su Patariamuoju komitetu ir nustačiusi, kad Bendrijos pramonė pateikė skundą arba toks skundas buvo pateiktas jos vardu, ir kad yra pakankamai įrodymų, pateisinančių procedūros iniciavimą, Komisija inicijuoja tyrimą pagal pagrindinio reglamento 5 straipsnį.

5.1. Dempingo ir žalos nustatymo procedūra

Tyrimo metu bus nustatyta, ar aptariama prekė, kurios kilmės šalys yra Taivanas ir Vietnamas, yra parduodama dempingo kaina, ir ar šis dempingas padarė žalos.

a) Atranka

Kadangi šiame tyrime dalyvaujančių šalių yra labai daug, Komisija, remdamasi pagrindinio reglamento 17 straipsniu, gali nuspręsti atrinkti pavyzdžius.

i) Taivano eksportuotojų ir (arba) gamintojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atrinkti pavyzdį, visų eksportuotojų ir (arba) gamintojų arba jų vardu veikiančių atstovų prašoma pranešti apie save Komisijai ir per šio pranešimo 6 pastraipos b punkto i papunktyje nustatytą laiką ir 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefono ir fakso, ir (arba) telekso numeriai ir kontaktinis asmuo,

— apyvarta vietos valiuta ir aptariamos prekės, parduotos kaip eksportas į Bendriją nuo 2003 m. liepos 1 d. iki 2004 m. birželio 30 d., kiekis tonomis,

— apyvarta vietos valiuta ir aptariamos prekės, parduotos vietos rinkoje nuo 2003 m. liepos 1 d. iki 2004 m. birželio 30 d., kiekis tonomis,

— ar bendrovė ketina prašyti nustatyti individualų dempingo skirtumą (2) (tik gamintojai gali prašyti nustatyti individualų dempingo skirtumą),

— tiksli bendrovės veikla, susijusi su aptariamos prekės gamyba,

— susijusių bendrovių (3), dalyvaujančių aptariamos prekės gamyboje ir (arba) pardavime (eksportui ir (arba) vidaus rinkai) pavadinimai ir tiksli veikla,

— visa kita svarbi informacija, kuri padėtų Komisijai atrinkti pavyzdį,

— nuoroda į tai, ar bendrovė arba bendrovės sutinka būti pavyzdžiu, nes tai reiškia, kad jos turės atsakyti į klausimyno klausimus ir priimti tyrimo vykdytojus vietoje.

Siekdama gauti informacijos, kuri, jos nuomone, yra reikalinga atrenkant Taivano eksportuotojų ir (arba) gamintojų pavyzdį, Komisija papildomai kreipsis į Taivano valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atrinkti pavyzdį, visų importuotojų arba jų vardu veikiančių atstovų prašoma pranešti apie save Komisijai ir per šio pranešimo 6 pastraipos b punkto i papunktyje nustatytą laiką ir 7 pastraipoje nustatytomis formomis pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefono ir fakso, ir (arba) telekso numeriai ir kontaktinis asmuo,

— visa bendrovės apyvarta eurais nuo 2003 m. liepos 1 d. iki 2004 m. birželio 30 d.,

— bendras darbuotojų skaičius,

— tiksli bendrovės veikla, susijusi su aptariama preke,

— aptariamos prekės, kurios kilmės šalys yra Taivanas ir Vietnamas, importo į Bendrijos rinką ir perpardavimo joje nuo 2003 m. liepos 1 d. iki 2004 m. birželio 30 d. kiekis tonomis ir vertė eurais,

— visų susijusių bendrovių (3), dalyvaujančių aptariamos prekės gamyboje ir (arba) pardavime, pavadinimai ir tiksli veikla,

— visa kita svarbi informacija, kuri padėtų Komisijai atrinkti pavyzdį,

— nuoroda į tai, ar bendrovė arba bendrovės sutinka būti pavyzdžiu, nes tai reiškia, kad jos turės atsakyti į klausimyno klausimus ir priimti tyrimo vykdytojus vietoje.

Siekdama gauti informacijos, kuri jos nuomone yra reikalinga atrenkant importuotojų pavyzdį, Komisija papildomai kreipsis į visas žinomas importuotojų asociacijas.

iii) Galutinė pavyzdžių atranka

Visos suinteresuotosios šalys, kurios nori pateikti visą svarbią informaciją apie pavyzdžio atranką, tai privalo padaryti per šio pranešimo 6 pastraipos b punkto ii papunktyje nustatytą laiką.

Komisija ketina atlikti galutinę pavyzdžių atranką pasikonsultavusi su tiriamosiomis šalimis, kurios pareiškė savo norą būti pavyzdžiu.

Atrinktos bendrovės privalo atsakyti į klausimyno klausimus per šio parnešimo 6 pastraipos b punkto iii papunktyje nustatytą laiką ir privalo bendradarbiauti vykstant tyrimui.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti savo išvadą atsižvelgdama į turimus faktus.

b) Klausimynai

Siekdama gauti informacijos, kuri, jos nuomone, reikalinga tyrimui, Komisija išsiuntinės klausimyno klausimus Bendrijos pramonei ir visoms Bendrijos gamintojų asociacijoms, atrinktiems Taivano eksportuotojams ir (arba) gamintojams, Vietnamo eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms skunde įvardytoms importuotojų asociacijoms ir tiriamųjų eksportuojančių šalių valdžios institucijoms.

i) Vietnamo eksportuotojai ir (arba) gamintojai

Visos šios suinteresuotosios šalys turi faksu kreiptis į Komisiją, kad sužinotų, ar jos yra minimos skunde, ir prireikus prašyti klausimyno per šio pranešimo 6 pastraipos a punkto i papunktyje nustatytą laiką, atsižvelgiant į tai, kad šio prašymo 6 pastraipos a punkto ii papunktyje nustatytas laikas taikomas visoms tokioms suinteresuotosioms šalims.

ii) Taivano eksportuotojai ir (arba) gamintojai, prašantys nustatyti individualų dempingo skirtumą

Atsižvelgiant į pagrindinio reglamento 17 straipsnio 3 dalį ir 9 straipsnio 6 dalį, Taivano eksportuotojai ir (arba) gamintojai, prašantys nustatyti individualų dempingo skirtumą, privalo pateikti atsakymus į klausimyno klausimus per šio pranešimo 6 pastraipos a punkto ii papunktyje nustatytą laiką. Todėl jie turi prašyti klausimyno per šio pranešimo 6 pastraipos a punkto i papunktyje nustatytą laiką. Tačiau šios šalys turi žinoti, kad jei vyks eksportuotojų ir (arba) gamintojų atranka, Komisija vis dėlto gali nuspręsti jiems neapskaičiuoti individualaus dempingo skirtumo, kai eksportuotojų ir (arba) gamintojų yra tiek daug, kad individualūs nagrinėjimai pernelyg apsunkintų tyrimą ir trukdytų užbaigti jį laiku.

c) Informacijos surinkimas ir išklausymas

Visos suinteresuotosios šalys raginamos pareikšti savo nuomonę, pateikti kitą nei atsakymai į klausimyno klausimus informaciją ir pateikti jos įrodymų. Ši informacija ir jos įrodymai privalo pasiekti Komisiją per šio pranešimo 6 pastraipos a punkto ii papunktyje nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Šis prašymas privalo būti pateiktas per šio pranešimo 6 pastraipos a punkto iii papunktyje nustatytą laiką.

d) Rinkos ekonomikos šalies atranka

Pagal pagrindinio reglamento 2 straipsnio 7 dalies a punktą ir siekiant nustatyti normaliąją vertę Vietname, tinkama rinkos ekonomikos šalimi numatyta pasirinkti Japoniją. Todėl suinteresuotosios šalys raginamos pateikti savo pastabas dėl šio pasirinkimo tinkamumo per šio pranešimo 6 pastraipos c punkte nustatytą laiką.

e) Rinkos ekonomikos šalies statusas

Tiems Vietnamo gamintojams, kurie teigia ir pateikia pakankamai įrodymų, kad dirba rinkos ekonomikos sąlygomis, t. y. tenkina pagrindinio reglamento 2 straipsnio 7 dalies c punkte nustatytus kriterijus, normalioji vertė nustatoma pagal pagrindinio reglamento 2 straipsnio 7 dalies b punktą. Eksportuotojai ir (arba) gamintojai, kurie ketina pateikti tinkamai pagrįstus prašymus, tai privalo padaryti per šio pranešimo 6 pastraipos d punkte nustatytą laiką. Komisija išsiųs prašymo formas visiems Vietnamo atrinktiems arba skunde paminėtiems eksportuotojams ir (arba) gamintojams, ir visoms skunde minimoms eksportuotojų ir (arba) gamintojų asociacijoms bei Vietnamo valdžios institucijoms.

5.2. Bendrijos interesų įvertinimo procedūra

Remiantis pagrindinio reglamento 21 straipsniu ir nustačius, kad yra dempingas ir jo sukelta žala, bus sprendžiama, ar antidempingo priemonių priėmimas neprieštaraus Bendrijos interesams. Dėl šios priežasties, jei Bendrijos pramonė, importuotojai, juos atstovaujančios asociacijos, atstovaujantys vartotojai ir atstovaujančios vartotojų organizacijos įrodo, kad yra objektyvus ryšys tarp jų veiklos ir aptariamos prekės, per šio pranešimo 6 pastraipos a punkto ii papunktyje nustatytą bendrą laiką gali pranešti apie save ir pateikti informaciją Komisijai. Šalys, veikusios pagal prieš tai pateikto sakinio nuostatą, gali prašyti būti išklausytos, nurodydamos konkrečias tokio prašymo priežastis, per šio pranešimo 6 pastraipos a punkto iii papunktyje nustatytą laiką. Reikėtų pažymėti, kad į visą pagal 21 straipsnį pateiktą informaciją bus atsižvelgta, jei pateikimo metu ji bus paremta faktiniais įrodymais.

6. Laiko apribojimai

a) Bendri laiko apribojimai

i) Klausimyno ar kitų prašymų formų prašančioms šalims

Visos suinteresuotosios šalys turi prašyti klausimyno ar kitų prašymų formų kaip galima greičiau, bet ne vėliau kaip po 10 dienų nuo šio pranešimo paskelbimo Europos Sąjungos oficialiajame leidinyje.

ii) Šalims, kurios apie save praneša, pateikia atsakymus į klausimyno klausimus ir kitą informaciją

Visos suinteresuotosios šalys, jei tyrimo metu būtina atsižvelgti į jų atstovus, privalo pranešti apie save Komisijai, pareikšti savo nuomones ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente išdėstytų procedūrinių teisių priklauso nuo to, ar šalis pranešė apie save per minėtą laikotarpį.

Atrinktos bendrovės privalo pateikti atsakymus į klausimyno klausimus per šio pranešimo 6 pastraipos b punkto iii papunktyje nustatytą laiką.

iii) Išklausymas

Be to, per tą patį 40 dienų laikotarpį visos suinteresuotosios šalys gali kreiptis į Komisiją, kad pastaroji jas išklausytų.

b) Konkretus pavyzdžių atrankos laikotarpis

i) 5.1 pastraipos a punkto i papunktyje ir 5.1 pastraipos a punkto ii papunktyje nurodyta informacija apie pavyzdžius turi pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje, jei Komisija ketina tartis su tomis šalimis, kurios pareiškė norą būti atrinktos per paskutinę atranką per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visa kita svarbi pavyzdžio atrankos informacija, kaip nurodyta 5.1 straipsnio a punkto iii papunktyje, privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymai į klausimyno klausimus privalo pasiekti Komisiją per 37 dienas nuo pranešimo apie jų dalyvavimą atrankoje dienos.

c) Konkretus laikotarpis rinkos ekonomikos šalies atrankai

Tyrimo šalys gali norėti pateikti savo pastabas apie Japonijos, minimos šio pranešimo 5.1 pastraipos d punkte, ir numatytos rinkos ekonomikos šalimi nustatant normaliąją vertę Vietname, tinkamumą. Šios pastabos turi pasiekti Komisiją per 10 dienų nuo šio pranešimo paskelbimo Europos Sąjungos oficialiajame leidinyje.

d) Konkretus laikotarpis pateikti prašymus dėl rinkos ekonomikos šalies statuso ir (arba) individualaus režimo

Tinkamai pagrįsti prašymai dėl rinkos ekonomikos šalies statuso (kaip paminėta šio pranešimo 5.1 pastraipos e punkte) ir (arba) individualaus režimo pagal pagrindinio reglamento 9 straipsnio 5 punktą privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje dienos.

7. Raštu pateikta medžiaga, atsakymai į klausimyno klausimus ir susirašinėjimas

Visa suinteresuotųjų šalių medžiaga ir prašymai privalo būti pateikiami raštu (ne elektronine forma, nebent prašoma kitaip, ir nurodant suinteresuotosios šalies pavadinimą, adresą, el. pašto adresą, telefono ir fakso, ir (arba) telekso numerius). Visa medžiaga raštu, įskaitant informaciją, kurios prašoma šiame pranešime, atsakymai į klausimyno klausimus ir konfidencialus suinteresuotųjų šalių susirašinėjimas ženklinamas „riboto naudojimo“ (4), ir, atsižvelgiant į pagrindinio reglamento 19 straipsnio 2 dalį, kartu pateikiamas nekonfidencialus variantas, kuris ženklinamas „Suinteresuotųjų šalių tyrimui“.

Komisijos adresas susirašinėjimui:

Commission européenne Direction Générale du Commerce Direction B Bureau J-79 5/16 B-1049 Bruxelles Faksas (+32 2) 295 65 05 Teleksas COMEU B 21877.

8. Vengimas bendradarbiauti

Pagal pagrindinio reglamento 18 straipsnį tais atvejais, kai kuri nors suinteresuota šalis atsisako suteikti informaciją ar kitokiu būdu nesuteikia reikalingos informacijos per nurodytą laiką arba smarkiai kliudo atlikti tyrimą, preliminarios ar galutinės, teigiamos ar neigiamos išvados gali būti daromos remiantis turimais faktais.

Išsiaiškinus, kad suinteresuota šalis pateikė melagingą ar klaidingą informaciją, į tokią informaciją neatsižvelgiama, o remiamasi turimais faktais. Jeigu suinteresuota šalis vengia bendradarbiauti arba bendradarbiauja nepakankamai, remiamasi turimais faktais, ir pagal pagrindinio reglamento 18 straipsnį tyrimo išvados tai šaliai gali būti ne tokios palankios, kaip tuo atveju, jei ji būtų bendradarbiavusi tinkamai.

9. Tyrimo tvarkaraštis

Pagal pagrindinio reglamento 6 straipsnio 9 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos. Pagal pagrindinio reglamento 7 straipsnio 1 dalį laikinosios priemonės gali būti nustatytos ne vėliau kaip per 9 mėnesius nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1, su paskutiniais pakeitimas, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) Pagal pagrindinio reglamento 17 straipsnio 3 dalį gali būti prašoma nustatyti individualius dempingo skirtumus neatrinktoms bendrovėms, pagal pagrindinio reglamento 9 straipsnio 5 dalį – dėl individualaus režimo tais atvejais, kurie yra susiję su ne rinkos ekonomikos šalimis, o pagal pagrindinio reglamento 2 straipsnio 7 dalies b punktą – bendrovėms, kurios teigia turinčios rinkos ekonomikos šalies statusą. Pastaba: prašant nustatyti individualų režimą, taikoma pagrindinio reglamento 9 straipsnio 5 dalis, o prašymams dėl rinkos ekonomikos šalies statuso taikomas pagrindinio reglamento 2 straipsnio 7 dalies b punktas.

(3) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(4) Tai reiškia, kad dokumentas yra tik vidiniam naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Tai konfidencialus dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir 1994 m. PPO Susitarimo dėl GATT VI straipsnio įgyvendinimo (Susitarimo dėl antidempingo) 6 straipsnį.